**RAPORT TREMUJOR I PUNËS** **DREJTORIA PËR PUNË INSPEKTUESE**

**JANAR – MARS 2025**

**KOMUNA E RAHOVECIT**

TABELA E PËRMBAJTJES

[PËRMBLEDHJE E PËRGJITHSHME 2](#_Toc194927056)

[SFIDA DHE REKOMANDIME 3](#_Toc194927057)

[STATISTIKA – GJOBA MANDATORE DHE REALIZIM I TË HYRAVE 4](#_Toc194927058)

[PËRFUNDIM 5](#_Toc194927059)

# PËRMBLEDHJE E PËRGJITHSHME

Drejtoria për Punë Inspektuese në Komunën e Rahovecit ka për detyrë kryesore mbikëqyrjen dhe zbatimin e ligjeve dhe rregulloreve komunale, me qëllim të sigurimit të një mjedisi të rregullt dhe të sigurt për qytetarët. Ky raport tremujor përmbledh aktivitetet dhe arritjet kryesore të drejtorisë gjatë periudhës janar - mars 2025, duke u fokusuar në sektorët kyç si ndërtimi, mjedisi, çështjet komunale, tregu dhe transporti publik.

**1. Sektori i Ndërtimit**

Gjatë tremujorit të parë të vitit 2025, inspektorët e ndërtimit kanë kryer 63 inspektime dhe ri-inspektime të objekteve ndërtimore të kategorisë së parë. Këto inspektime përfshinin verifikimin e dokumentacionit teknik, përfshirë projektet e ndërtimit dhe lejet përkatëse. Si rezultat, janë shqiptuar 23 gjoba mandatore për ndërtim pa leje. Nga këto raste, 4 subjekte janë pajisur me leje ndërtimore, 32 prej tyre kanë aplikuar kushte ndërtimore, 23 kërkesa janë aprovuar 8 janë në shqyrtim dhe 1 është refuzuar. Përveç kësaj, janë lëshuar vendime për ndërprerjen e punimeve ndërtimore deri në evitimin e parregullsive tekniko-procedurale.

**2. Sektori i Mjedisit**

Inspektori i mjedisit ka realizuar inspektime gjatë kësaj periudhe, duke u fokusuar në kontrollin dhe mbrojtjen e mjedisit. Janë shqiptuar 33 gjoba mandatore për ndotje të mjedisit. Gjithashtu, janë inspektuar 11 biznese që ushtrojnë aktivitete të dëmshme për mjedisin, duke kërkuar pajisjen e tyre me leje mjedisore. Si rezultat, 8 prej tyre kanë aplikuar për leje mjedisore, 6 janë pajisur me leje, 1 është refuzuar dhe 1 është gjobitur për mungesë të lejes mjedisore komunale.

**3. Sektori i Çështjeve Komunale**

Drejtoria ka trajtuar një numër të madh kërkesash nga qytetarët, kryesisht lidhur me problemet në rrjetin e kanalizimit dhe çështje infrastrukturore. Inspektorët kanë ndërmarrë veprime për zgjidhjen e këtyre problemeve, duke siguruar që infrastruktura komunale të jetë funksionale dhe në përputhje me standardet. Janë shqiptuar 9 gjoba dhe janë marrë masa kundër shkeljeve të rregullave për përdorimin e hapësirave publike. Gjithashtu, janë lëshuar 21 aktvendime kundrejt KRU Gjakova për të siguruar zhvillimin e aktiviteteve në mënyrë ligjore dhe të kontrolluar. Për më tepër, 35 shfrytëzuesve të hapësirave publike para lokaleve afariste u janë shpërndarë urdhëresa për t’u pajisur me lejet përkatëse;

**4. Sektori i Tregut**

Inspektorët e tregut kanë mbikëqyrur dhe kontrolluar bizneset dhe tregtarët për të siguruar ofrimin e produkteve të sigurta dhe respektimin e normave për çmimet dhe etiketimin. Janë realizuar inspektime në dyqane dhe markete, duke shqiptuar 2 gjoba mandatore për mungesë dokumentacioni dhe mospërputhje çmimesh. Gjithashtu, janë verifikuar peshoret në tregjet e bukës për të siguruar saktësinë e tyre. Në kuadër të luftës kundër ekonomisë informale, 22 biznese të reja janë regjistruar në zyrën e ARBK-së pas urdhëresave nga shërbimi ynë, dhe po aq pëlqime pune janë lëshuar për subjektet afariste që kanë plotësuar kushtet higjienike-teknike.

**5. Sektori i Transportit Publik dhe Komunikacionit**

Në sektorin e transportit publik, inspektorët kanë mbikëqyrur kompanitë e licencuara për transportin e udhëtarëve, duke siguruar përmbushjen e kërkesave të rendit dhe sigurisë. Janë monitoruar linjat e autobusëve dhe janë urdhëruar autotaksitë për vazhdimin e lejeve për transportin e udhëtarëve, duke siguruar një transport të sigurt dhe të rregullt për qytetarët.

**6. Bashkëpunimi me Institucionet e Tjera**

Drejtoria ka pasur një bashkëpunim të ngushtë me Policinë e Kosovës, Gjykatat dhe organet e tjera të administratës për të siguruar zbatimin e ligjit dhe rregullave në fushat përkatëse. Ky bashkëpunim ka qenë esencial për adresimin e shkeljeve dhe sigurimin e një mjedisi të sigurt dhe të rregullt për qytetarët.

# SFIDA DHE REKOMANDIME

**Sfida:**

* Mungesa e bashkëpunimit të disa bizneseve dhe qytetarëve për t’u pajisur me dokumentet e nevojshme;
* Ndërtimi pa leje dhe mungesa e respektimit të kushteve të ndërtimit.

**Rekomandime:**

* Rritja e bashkëpunimit ndërinstitucional për një zbatim më efikas të ligjit;
* Edukimi i qytetarëve dhe bizneseve për rëndësinë e përmbushjes së kushteve ligjore;
* Angazhimi i inspektorëve dhe rritja e kapaciteteve për të monitoruar dhe zgjidhur problemet infrastrukturore;
* Përdorimi i teknologjive moderne për të përmirësuar mbikëqyrjen dhe zbatimin e ligjit;

# STATISTIKA – GJOBA MANDATORE DHE REALIZIM I TË HYRAVE

|  |  |  |
| --- | --- | --- |
| LLOJI I NDËSHKIMIT | NUMRI I GJOBAVE TË SHQIPTUARA | VLERA E GJOBËS NË € |
| GJOBA MANDATORE PËR NDËRTIM PA LEJE | **23** | **4450€** |
| GJOBA MANDATORE – ÇËSHTJE KOMUANLE  |  **6** | **900€** |
| GJOBA MANDATORE - TREGU | **2** | **1000€** |
| GJOBA MANDATORE PËR MJEDIS | **33** | **1550€** |
| *TOTALI:*  | **64** | **7900€** |

|  |  |  |
| --- | --- | --- |
| LLOJI I VEPRIMIT | NUMRI I KËRKESAVE | VLERA NË € |
| KËRKESA PËR KONTROLL INSPEKTUES | **7** | **70 €** |
| PËLQIME PUNE | **20** | **300€** |
| *TOTALI:* | **27** | **370€** |

|  |  |  |
| --- | --- | --- |
| *TOTALI I TË HYRAVE NË DPI :* | JANAR – MARS 2025  | 8270€ |

# PËRFUNDIM

***Gjatë tremujorit të parë të vitit 2025, Drejtoria për Punë Inspektuese e Komunës së Rahovecit ka demonstruar përkushtim dhe efikasitet në mbikëqyrjen dhe zbatimin e ligjeve dhe rregulloreve komunale. Pavarësisht sfidave të hasura, përfshirë mungesën e bashkëpunimit nga disa subjekte dhe kufizimet në burime, drejtoria ka arritur të realizojë një numër të konsiderueshëm inspektimesh dhe të ndërmarrë masa konkrete për përmirësimin e situatës në sektorët e ndërtimit, mjedisit, çështjeve komunale, tregut dhe transportit publik. Rekomandohet që në të ardhmen të intensifikohet bashkëpunimi ndërinstitucional, të rritet ndërgjegjësimi i qytetarëve dhe bizneseve për rëndësinë e respektimit të ligjit, dhe të investohet në ngritjen e kapaciteteve të inspektorëve për të adresuar sfidat e identifikuara dhe për të përmirësuar më tej shërbimet ndaj komunitetit.***

Nora BOSHNJAKU

\_\_\_\_\_\_\_\_\_\_\_\_\_\_\_\_\_\_\_\_\_\_

Drejtoreshë për Punë Inspektuese